google/wiki40b huggingface dataset:
Idrettslaget Spartacus

Stiftelsen

Spartacus sprang ut av Grünerløkkens ungdomslag og var ment å være et idrettsalternativ for arbeiderungdom. Tida idrettslaget ble grunnlagt var preget av store klassemotsetninger, og norsk idrett var for det meste ledet av militære og representater fra borgerskapet. Spartacus hadde en klar politisk profil og hadde som uttalt målsetning «at fremme idrettens utbredelse blant medlemmene, samt ved møter, sammenkomster, at virke for kommunismens utbredelse blant idrettsfolkene». Fra starten sto friidrett og ski på programmet, og flere idretter kom til etter kort tid. Hovedmennene var Harald Liljedahl, Finn Knardahl, og Eivind, Frithjov og Rolf Hofmo. Liljedahl ble klubbens første formann.
Idrettslaget tok navnet etter den thrakiske gladiatoren Spartacus, som ledet slaveopprøret i Roma i 73–71 f. Kr., og Spartakistopprøret i Tyskland i 1919.

Arbeidernes Idrettsforbund

Spartacus tok i mai 1922 initiativet til å opprette Arbeidernes idrettsopposisjon, og i 1923 ledet klubben etableringen av Kristiania og Omegns Fotball-liga, en paraplyorganisasjon for klubber som ikke fikk opptak i Kristiania Fotballkrets. Da Arbeidernes Idrettsforbund ble en realitet på idrettsopposisjonens landsmøte i 1924, ble klubben sentral i forbundets virksomhet. Harald Liljedahl ble AIFs første formann, et verv Spartacus-medlemmene Trygve Lie og Rolf Hofmo hadde senere. F. Larsen ledet AIFs fotballutvalg i perioden 1925–1927, Karsten Granli ledet utvalget fra 1931 til 1939.
Spartacus var tapende finalist i arbeidermesterskapet i fotball i 1928. Klubben ble kretsmester i Oslo i 1934. 11 spillere representerte Spartacus i AIFs landskamper. De tre som spilte flest ganger på AIF-landslaget var Rudolf Wulff (11 kamper), Øivind Hansen (9 kamper) og Leopold Krupp (5 kamper).

Etterkrigsårene

Etter frigjøringen, og sammenslutningen av norsk idrett, hadde Spartacus tilhold på Voldsløkka, som klubben hadde vært med på å anlegge på dugnad. Klubben rekrutterte medlemmer for det meste fra Sagene, i områdene nedenfor Sagene kirke mot Ila. Egil Jevanord representerte Spartacus på landslaget i 1945, og i 1952 kom laget til 4. runde i NM i fotball. Dette året hadde klubben om lag 400 medlemmer.
Foruten fotball drev Spartacus med bandy inntil ca. 1952, da ishockey overtok som idrettslagets vintergren. Klubben spilte i eliteserien i ishockey i 1960 og mange sesonger på nest høyeste nivå, senest i 1988. Spartacus slet med rekrutteringen etter at ishockeybanen på Voldsløkka ca. 1980 ble erstattet av Voldsløkkahallen.

Nyere historie

Fotballaget starta opp igjen i 1996 etter å ha vært noen år i dvale. Laget spilte to sesonger i 8. divisjon, før det gikk over til å spille 7'er-fotball. Fram til 2008 spilte klubben 7'er-fotball i 2. divisjon i Oslo Fotballkrets.
I 1993 trakk Spartacus seniorlaget sitt i ishockey. Klubben spilte i veteranserien til og med 2009.
Både fotball- og ishockeygruppa ble registrert nedlagt på Norges Idrettsforbunds nettsider 19. september 2011. Det er usikkert om hele idrettslaget har blitt formelt nedlagt.
Medborgerskap

Medborgerskap omfatter sider ved menneskers liv som identitet, tillit, tilhørlighet og deltaking.
Medborgerskap forveksles ofte med begrepet statsborgerskap. Statsborgerskap omfatter tildelingen av fulle rettigheter i en stat, og er i norsk terminologi reservert i en juridisk kontekst. Medborgerskap dekker alle sider ved deltakelse i det sosiale og politiske fellesskapet. Forholdet mellom stat og individ definerer statsborgerskapet. Medborgerskap definerer forholdet mellom individet og dets sosiale tilhørlighet, deltakelse, rettighet og ansvar for å delta i samfunnet. Medborgerskap er en betegnelse som i samfunnsvitenskap, i første rekke fagfelt som sosiologi, sosialt arbeid og sykepleievitenskap, brukes om en tilstand der en person blir regnet, og med rette kan regne seg selv som, et fullverdig medlem av samfunnet. Utenforskap eller marginalisering kan i noen tilfeller brukes som antonymer til medborgerskap. I statsvitenskap blir begrepet sosialt borgerskap brukt på en måte som overlapper sterkt med medborgerskap i andre samfunnsvitenskaper.
Anna Sophie Magdalene Frederikke Ulrikke

Anna Sophie Magdalene Frederikke Ulrikke (død 22. januar 1805 i Stege på Møn) var en kvinne som i 1766 krevde en pensjon av det danske kongehuset, fordi hun hevdet å være datter av kong Christian VI og hans svigerinne, Sophie Caroline av Brandenburg-Kulmbach, enkefyrstinne av Ostfriesland. 
Hun kom til København i 1761 sammen med en norsk student, Kirchhof, som hun bodde sammen med. I 1767 krevde hun offentlig sin rett som barn av Christian VI og enkefyrstinnen. I samtiden gikk det rykter om at Christian VI virkelig hadde et forhold til sin svigerinne, og da ryktet ikke ville dø, ble det i 1770 nedsatt en statlig kommisjon for å undersøge saken. 
Det kom frem at Anna Sophie hadde vært prostituert i Amsterdam, og senere var blitt behandlet for veneriske sykdommer i Oldenborg. Hun ble heretter satt i Møns tukthus på livstid, men ble senere fritatt for arbeide. Hun mottok årlig penger fra kongehuset til bedre pleie. Ved hennes død i 1805, omtaltes hun som «Frøken».
Frostbiten

Spesialeffekter

Frostbiten var den filmen med flest spesialeffekter som til da var blitt laget i Sverige, og to selskaper ble engasjert til arbeidet: Fido Film og Ulitka Post. Sistnevnte selskap laget spesialeffektene for Night Watch. Mange av spesialeffektene ble forsinket ettersom mange animatorer var opptatt med Peter Jacksons film King Kong. Ulitka Post skapte åpningstittelen og den lange scenen i hytta i Ukraina. Fido film designet udyrene, de ulike vampyrene, gapene til bikkjer og lignende.

Musikk

Musikken ble komponert av Anthony Lledo, og et album med det meste av musikken er tilgjengelig på iTunes Store. Det som mangler er Tyomnaja Notch av Leonid Utyosov som ble spilt under åpningstekstingen. Musikk på albumet som ikke er med i filmen er i hovedsak svensk popmusikk, blant annet Millencolin, Raised Fist, Langhorns, Quit Your Dayjob og lignende.
Sandvolleyball under Stillehavslekene 2007

Sandvolleyball under Stillehavslekene  2007. Sandvolleyball var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var tredje gangen som sandvolleyball var med på programmet under stillehavslekene. Det var to turneringer, en for menn og en for kvinner, Tahiti vant begge.
Sunchon

Administrativ inndeling

Byen er delt inn i 21 dong (nabolag) og 11 ri (landsby).
Muamet Asanovski

Klubbkarrière

Asanovski er en etnisk tyrker fra Makedonia. Er startet karrieren som ung spiller i Malmö FF, hvor han også fikk sin profesjonelle debut. Det ble 17. februar 2011 kjent at Asanovski hadde signert for danske Akademisk Boldklub.
Ängelholms FF kunne 31. august 2012 meddele på sine hjemmesider at Asanovski hadde signert for klubben. Han forlenget i desember samme år kontrakten til etter 2014-sesongen. Asanovski var 23. desember 2014 klar for Landskrona BoIS, som nettopp hadde rykket ned fra Superettan.
Tyrant

Rolleliste

Adam Rayner som Bassam "Barry" Al Fayeed (sesong 1 - 3), sønn av Abbudins mangeårige diktator Khaled.
Jennifer Finnigan som Molly Al Fayeed (sesong 1 - 3), Bassams amerikanske kone
Ashraf Barhom som Jamal Al Fayeed (sesong 1 - 3), Bassams eldre bror, som overtar presidentskapet etter Khaleds død.
Moran Atias som Leila Al Fayeed (sesong 1 - 3), Jamals kone som i sin ungdom var i et forhold med Bassam.
Anne Winters som Emma Al Fayeed (sesong 1 - 3), Bassam's og Molly's datter
Noah Silver som Samuel "Sammy" Al Fayeed (sesong 1 - 3), Bassam's og Molly's sønn, som i tillegg er homofil
Alexander Karim som Ihab Rashid (sesong 1 - 3), Opposisjonsleder og sønn av Sjeik Rashid, som har planer om å styrte regjeringen.
Fares Fares som Fauzi Nadal (sesong 1 - 3), Journalist og frihetsforkjemper, Bassam's barndomsvenn.
Mor Paulner som Samira Nadal (Sesong 1 - 2) Fauzi's 20 år gamle datter, som samarbeider med og har et forhold til Ihab Rashid.
Raad Rawi som Tariq Al Fayeed (sesong 1 - 2), Khaleds bror, og general i Abbudin's militære styrker.
Olivia Popica som Halima (sesong 2 - 3), ung kvinne som aktivt kjemper for frihet og demokrati i Abbudin.
Fanes (mytologi)

Fanes (gresk: Φάνης) eller Protogonos (gresk: Πρωτογόνος, «den førstefødte»), var en opphavlig fruktbarhetsguddom for avling og utvikling av nytt liv (ætt) i gresk mytologi. Hans andre navn var blant annet Erikapaios (gresk: Ἠρικαπαῖος, «styrke») og Metis (gresk: Μῆτις, «tanke»).
Fanes er ofte likestilt med Eros og Mithras og har blitt avbildet som en hermafrodittisk guddom (både gud og gudinne i ett) som kommer fra et egg, omslynget av en slange. Man antar at man tenkte seg at Phanes ble klekket fra Verdensegget av Chronos (legemliggjøringen av tiden) og Ananke (skjebne). Han var herskeren av alle gudene og ga septer til kongedømmet til Nyx, sin datter (eller mor, søster eller hustru, muligens alt i ett), som igjen ga det videre til Kronus og Zevs, sistnevnte beholdt det.
Øver-Dun

Øver-Dun er forfatteren Olav Duuns (1876–1939) barndomshjem på øya Jøa i Fosnes kommune, Nord-Trøndelag. Duun bodde her i de første 25 årene av livet. Huset er bevart og interiøret er tilbakeført til perioden da Duun vokste opp her; det ble åpnet for publikum i 2011.
Interiør og innredning gjenspeiler en enkel nøysomhet, preget av foreldrenes kristentro. Flere av lokalitetene i Duuns romaner er synlige fra huset: gården Hov, som i romanene ble til Håberg, Bragstadlandet som ble til «Landet i eventyre» og havstykket Folla.
Baseball under Panamerikanske leker 1971

Baseball under Panamerikanske leker 1971. Baseball var en av flere sporter som var med i de sjette Panamerikanske leker som ble arrangert i Cali i Colombia fra 30. juli til 13. august 1971.
3. årtusen f.Kr.

(4. årtusen f.Kr. – 3. årtusen f.Kr. – 2. årtusen f.Kr.)
Tropis

Utseende

Rhagiomorphini er middelsstore, slanke trebukker, farget i rødt, hvitt og svart. Hodet er forholdsvis stort, ovalt, antennene lange og tynne, noen ganer med en kvast av børster i midten. Pronotum er lengre enn bredt og ofte smalere enn hodet, nærmest rørformet med et par knøler på sidene. Dekkvingene er parallellsidige.

Utbredelse

Slekten er utbredt i Australia.
Livsskildringer med sammenligning

Livsskildringer med sammenligning (latin: Vitae parallelae; gammelgresk: Bíoi Parállēloi) er en samling biografier om kjente greske og romerske personer, arrangert slik at det trekkes paralleller mellom deres felles trekk, skrevet av den gresk-romerske filosof og biograf Plutark. Verket var ment å nære respekt mellom grekere og romere, og er antageligvis skrevet omkring år 100 e.Kr.
En av de mer kjente sammenligningene Plutark gjør er den mellom de to store oratorer i antikken, greske Demosthenes og romerske Cicero.
Halberstädter Dichterkreis

Halberstädter Dichterkreis var ei gruppe unge forfattere som noen år på slutten av 1760- og begynnelsen av 1770-årene var samlet rundt Johann Wilhelm Ludwig Gleim.
Til kretsen hørte blant andre Johann Georg Jacobi, Johann Lorenz Benzler, Gottlob Nathanael Fischer, Leopold Friedrich Günther von Goeckingk, Wilhelm Heinse, Johann Benjamin Michaelis, Franz Alexander von Kleist og Klamer Eberhard Karl Schmidt.
Bewegung 2. Juni

Bewegung 2. Juni («2. juni-bevegelsen») var en venstreekstremistisk terrororganisasjon og såkalt «bygerilja» i Vest-Tyskland i 1970-årene. Navnet viser til Benno Ohnesorgs dødsdag den 2. juni 1967, da studenten ble skutt av politimannen Karl-Heinz Kurras under en demonstrasjon mot sjahens besøk i Berlin.
Bewegung 2. Juni var mer spontan og anarkistisk orientert enn RAF.
Noen av gruppens mest kjente medlemmer var Till Meyer, Michael Baumann, Ralf Reinders, Inge Viett, Gabriele Rollnik og Fritz Teufel.
Rhomborhina mellyi

Utseende

En ganske stor (opptil 35 millimeter), avlang, metallisk farget gullbasse. Hos denne slekten har ikke hannene noe fremspring i pannen, hodet er flatt og avlangt firkantet. Fargen er gjerne gulgrønn.

Utbredelse

Arten er utbredt i Thailand, Laos, Vietnam og Kina (Sichuan).
Ringeren i Notre Dame: norsk original soundtrack

Ringeren i Notre Dame: Norsk original soundtrack er den norske versjonen av filmmusikken til Walt Disneys klassiker Ringeren i Notre Dame fra 1996. Soundtracket inneholder sanger komponert av Alan Menken og Stephen Schwartz, med norske tekster av Harald Mæle, i tillegg til originalmusikken komponert og fremført av Alan Menken.
Kåre Bergstrøm

Priser og utmerkelser

En fagjury bestående av 101 filmfolk og kritikere kåret i 2001 De dødes tjern regissert av Kåre Bergstrøm i 1958 til en av de 5 beste filmene i Norge. Han fikk også Filmkritikerprisen i 1953 for filmene Andrine og Kjell og Det kunne vært deg. Han ble i 1955 tildelt Aamotstatuetten.
Sketches

Sketches er et musikkalbum utgitt av Ane Brun i 2008. 
Albumet er preget av enkelhet i produksjonen, hvor alle sangene er framført med sang og gitar, eller sang og piano. Med unntak av to sanger, «Miss Moaning» and «My baby's Arms», er alle sangene utgitt i annen produksjon på albumet Changing of the Seasons.
Hedrum

Hedrum er en tidligere kommune i Vestfold, nå del av Larvik. Hedrum ligger i Lågendalen, omkring nedre del av elva Numedalslågen. Kommunen hadde navn etter hovedsognet i Hedrum prestegjeld og omfattet også sognene Kvelde og Hvarnes. Hedrum kirke er en middelalderkirke i stein. 
1.Januar 1988 ble Hedrum med 10 499 innbyggere og et areal på 264 km2,slått sammen med Tjølling, Brunlanes, Stavern og Larvik slått sammen til nye Larvik.
Kommunesenter var Kvelde
Hedrum historielag fikk Larvik kommunes kulturpris for 2007.
Laagendal Festivalen arrangeres på Lauvmoa – stedet er Vestmo gård – cirka seks kilometer fra Larvik.

Hedrumsangen

Blant flere sanger skrevet om og til Hedrum er en pekt ut i Hedrum bygdebok som selve Hedrumsangen. Teksten er av Einar Skaatan og går på de to kjente melodiene til Mellom bakkar og berg utmed havet.

Flyfoto fra 1960-tallet

Galleriet viser Widerøes flyfoto av Hedrum nord for Larvik. Bildene er tatt på 1960-tallet.
Vinduet

Vinduet er et norsk litterært tidsskrift som inneholder essays, kritikker, reportasjer og intervjuer samt skjønnlitterære bidrag. Tidsskriftet utgis av Gyldendal Norsk Forlag, og utkommer med fire nummer i året. Redaktør siden 2018 er Maria Horvei. Tidsskriftet ble grunnlagt i 1947 av Harald Grieg, med Nic. Stang som første redaktør.

Priser

I 2009 vant Vinduet prisen Årets tidsskrift og deretter kåringen Årets nordiske kulturtidsskrift.
ARC (mikroprosessor)

ARC (Argonaut RISC Core) innebygde prosessorer er en familie av 16/32-biter RISC mikroprosessorer som opprinnelig ble konstruert av ARC International. De brukes mye i SoC-utstyr for lagring, hjem, mobile, automobile og Internet of Things-applikasjoner. ARC mikroprosessorer har blitt lisensiert av mer enn 200 organisasjoner og blir lansert i mer enn 1.5 milliarder produkter årlig.
ARC mikroprosessorer er nå en del av DesignWare-serien til Synopsys, og kan bli optimalisert for en lang rekke bruk. Produktene kan differensieres ved å ta i bruk patentbeskyttede konfigurasjonsteknologier for den enkelte ARC-mikroprosessor slik at den kan tilfredsstille ulike krav til ytelse, strømforbruk og områdebruk. ARC-mikroprosessorer er også utvidbare, og tillater konstruktørene å tilføye deres egen instruksjoner som signifikant kan bedre ytelsen eller redusere strømforbruket.
Beaver Valley kjernekraftverk

Beaver Valley kjernekraftverk er et kjernekraftverk som produserer elektrisk kraft ved Ohio River ved byen Shippingport i Beaver County i det vestlige hjørnet av Pennsylvania i USA. Kjernekraftverkets to siste reaktorer ble godkjent for igangsetting i hnhv 1975 og 1986, mens en tidligere reaktor fra 1957 (Shippingport Atomic Power Station) ble permanent stengt ned i 1982. Det opprinnelige verket var det første kjernekraftverket i USA.
De to anleggene ligger på samme sted ved Ohio River. Installert maksimal effekt i dagens anlegg med to reaktorer er 1 738 MW, og årsproduksjonen i 2007 var på om lag 14,53 TWh elektrisk kraft, noe som var høyere enn gjennomsnittsproduksjonen siste fem år.
Anlegget eies av FirstEnergy Nuclear operating Co. Det har i alt to reaktorer som er i operativ drift, hver med hnhv 920 MW og 970 MW effekt. Etter dagens konsesjoner skal reaktorenes produksjon opphøre i hnhv 2016 og 2027.
Paralympiske sommerleker 1980

Paralympiske sommerleker 1980. Paralympics ble arrangert for sjette gang i 1980. Lekene ble arrangert i Arnhem i Nederland, og avviklet mellom 21. juni og 5. juli. 1 973 utøvere fra 42 nasjoner deltok og det ble konkurrert i 489 øvelser.
VANOS

VANOS (Variable Nockenwellen Steuerung) er en teknologi for variable ventiltider utviklet av BMW og Continental Teves for BMWs bilmodeller. VANOS varierer åpningstidene på motorens innsugningsventiler ved å endre kamakselens posisjon i forhold til drivverket. Denne bevegelsen varierer fra 6 grader tidlig til 6 grader forsinket åpningstid. VANOS ble først introdusert i 1992, på BMW M50TU-motoren i 5-serie.

Enkel VANOS

VANOS er en kombinert hydraulisk og mekanisk kontrollenhet for kamakselen, kontrollert av bilens motorstyringssystem. VANOS-systemet er basert på en justeringsmekanisme som kan endre innsugskamakselens posisjon i forhold til veivakselen. Dobbel VANOS sørger for kontinuerlig justering av både innsug- og eksoskamaksler.
VANOS opererer på innsugskamakselen i forhold til motorens turtall og gassposisjon. I det lavere turtallsregisteret åpnes innsugsventilene senere, noe som forbedrer tomgangskarakteristikken. Ved moderate turtall og middels belastning åpnes innsugsventilene mye tidligere, noe som øker dreiemomentet og muliggjør resirkulering av eksosen inne i forbrenningskammeret. Ved moderate turtall og lav belastning forsinkes kamakselen, noe som reduserer bensinforbruket. Til sist vil innsugsventilene igjen forsinkes ved høye turtall, slik at full effekt kan oppnås.
VANOS forbedrer motorens utslipp dramatisk, og øker samtidig effekt og dreiemoment samt sørger for jevnere tomgang og lavere bensinforbruk.

Dobbel VANOS

Dobbel VANOS muliggjør kontinuerlig variabel kamakseltider på både innsug- og eksossiden. Dette forbedrer ytterligere dreiemoment og utslipp fordi ventilene på både innsug- og eksosside kan justeres individuelt og kontinuerlig. På de fleste BMW-motorer med enkel VANOS vil åpningstidene på innsugssiden kun justeres ved to fastsatte turtall, mens det på dobbel-VANOS-systemet kan justeres kontinuerlig opptil omkring 40 grader på innsugssiden og 25 grader på eksossiden.
Zing a Little Zong

«Zing a Little Zong» er en amerikansk sang med melodi av Harry Warren og tekst av Leo Robin. Den ble publisert i 1952 og skrevet til filmen Syng med meg (Just for You) fra samme år.
Sangen ble fremført i Syng med meg av Bing Crosby og Jane Wyman Den ble nominert til en Academy Award for Best Original Song.

Norsk versjon

Erik Diesen har skrevet en norsk tekst. På norsk bærer den tittelen «Syng en liten munter sang». Jens Book-Jenssen, Egil Monn-Iversens orkester har spilt inn sangen. The Monn Keys medvirket også. Den ble utgitt på 78-platen Musica A 8974 i 1953.
Arvid Otto Mørch

Bakgrunn og virksomhet

Mørch har i mange år vært kjent som omreisende «sildakonge» og selger av ulike sild- og sjømatprodukter fra sin spesialbygde bil på torg og markeder i hele Norge. Denne virksomheten begynte i 1970 og la grunnlaget for Sildakongen AOM i Haugesund og Sildakongen Produksjon as i Utsira som ble etablert i 1988.
Etter at Sildakongen Produksjon AS gikk til sak mot Mørch om retten til varemerket «Sildakongen», tapte Mørch i 2009 i retten muligheten til å bruke varemerket «Sildakongen AOM» om sildeprodukter. Han ble også dømt for urettmessig å ha utnyttet «Sildakongen» som varemerke på sild. Han vant derimot retten til å bruke «Sildakongen» i kultursammenheng og i alle andre vareklasser. Mørch har etter dette også brukt varemerket og betegnelsen «Sjøkaptein Sildenskiold» ved opptredener og annet.
Sammen med Ivar Eskeland utgav Mørch boka Sild! – med 60 oppskrifter i 1991.
Mørch arbeidet i offshorebransjen i 1970-og begynnelsen av 1980-årene og som omreisende fisk og sildeselger i friperiodene. I tillegg drev han butikken Havets frukter.
På siste halvdel av 1980-årene var han initativtaker til etablering av en eksklusiv serie av sildeprodukter som ble lansert av firmaet Sildakongen AS. Mørch var både aksjonær og ansatt som markedssjef i dette selskapet, som senere sto bak etableringen av Sildakongen Produksjon AS på Utsira. Etter et par års drift med mye fokus i presse og kringkasting måtte disse selskapene legge inn årene. Andre tok over driften av produksjonsvirksomheten og videreførte de gode sildaproduktene som etterhvert ble godt etablert i det norske daglivaremarkedet, men altså uten at Arvid Mørch var involvert.
Etter avviklingen av Sildakongen AS fortsatte Mørch å drive med omreisende salgsvirksomhet i egen regi, men tok snart full utdanning som sjøoffiser og har siden hatt jobber som er basert på denne nye statusen. Han har seilt som styrmann / overstyrmann og sjøkaptein, og var i en årrekke trafikkoordinator for skipstrafikken på oljefelt i Den Persiske gulf. I friperiodene fortsatte han kremmervirksomheten ut fra sin bolig og lagerlokaler i Haugesund.
Cirka 2013 ble eiendommen Strandgaten 212 i Haugesund solgt, og han fant seg ny bolig i Skudeneshavn hvor han snart etablerte seg i leide lokaler med fortsatt handelsvirksomhet.
I forbindelse med rettssaken om rettighetene til merkevaren Sildakongen kom det blant annet frem at Mørch hadde søkt om og fått godkjent «tittelen» som sitt første fornavn. Fra før av hadde han tatt Sildenskiold som mellomnavn. Hans fulle navn er derfor Sildakongen Arvid Otto Sildenskiold Mørch (2015).
«Sildakongen» har navn etter sildekonge (Regalecus glesne), en båndfisk som kan bli opptil 11 meter lang.
Mil Mi-26

Historie

Mi-26 ble konstruert med tanke på både militært og sivilt bruk med krav om at det skulle kunne løfte mere en noe annet helikopter. Den første Mi-26 fløy første gang 14. desember 1977 og  det sovjetiske flyvåpen fikk de første i 1983.
Mi-26 var det første helikopter som tok i bruk en åtte-bladet rotor. Mens Mi-26 bare er litt tyngere en dens forgjenger Mil Mi-6, så er dens løfteevne nesten fordoblet, fra 12 tonn til over 20 tonn.
Marit Clausen

Håndballspilleren

Clausen spiller på seniorlaget til Ranheim IL i 2.divisjon, der de kjemper i toppen som opprykkskandidat. Hun er ving blant seniorene, men kan her også bekle flere roller. I løpet av 2012 deltok Clausen på en rekke landslagssamlinger i håndball, hun spilte tre landskamper før hun i løpet av året valgte å takke nei til videre uttak til samlinger på landslag for å satse mer fotball.

Fotballspilleren

Clausen startet fotballkarrieren i adeccoligaklubben Ranheim IL, som både Fredrik Winsnes, Joachim Henriksen og OL-helten fra Sydney, Ragnhild Gulbrandsen, har gjort. I 2011 valgte Clausen å gå til Trondheims-Ørn. Første seriekamp i 2012 debuterte Clausen for Ørn i toppserien. Hennes første scoring kom i derbyoppgjøret borte mot Kattem Idrettslag, det var utligningsmålet til 1-1 som redda poeng. Den 16. februar 2012 debuterte hun for U17-landslaget som 15-åring i 1-0-tapet mot England. Resten av året var hun kaptein for U16. Clausen ble første gang tatt ut på landslaget for U15 i 2011.
AM 0500-620

AM 0500-620 er et par vekselvirkende galakser som ligger rundt 350 millioner lysår unna jorder i stjernebildet Gullfisken. Den ene galaksen er en svært symmetrisk spiralgalakse og er sett rett på. Den andre galaksen ligger bak den først sett fra jorden, og er også en spiralgalakse. Før ble denne klassifisert som en elliptisk galakse, men bilde tatt av Hubble-teleskopet har vist at den har støvete spiralarmer og lyse knotter av stjerner.
Gynoeryx

Utseende

Middelsstore (vingespenn ca. 50 millimeter), lyst gråbrune svermere. Kroppsformen er ikke like spoleformet som hos mange andre svermere. Forvingen kan være litt sigdformet, og har ofte et mørkere felt ved ytterkanten og mer eller mindre tydelige, brunlige streker. Bakvingen er gulaktig i midten, ofte med en svart øyeflekk nær bakhjørnet.

Utbredelse

Slekten er endemisk for Madagaskar.
60 meter under EM i friidrett innendørs 2013 - Menn

Øvelsen Menn 60 meter under EM i friidrett innendørs 2013 ble avholdt 1. mars 2013 kl. 17:00 (runde 1), 2. mars 17.15 (semifinale) og 18.40 (finale) lokal tid.